Oos-Kaapse man doodgesteekŉ Man van die Oos-Kaap is Sondag met ŉ skerp voorwerp doodgesteek in sy huis in Jeffreysbaai. Volgens ao. Gerda Swart, ŉ polisiewoordvoerder, het Vusumuzi Martins (37) en sy vriendin in die vroeë oggendure wakker geword van ŉ harde klop aan die deur van hul huis in Ocean View. “Martins het gaan ondersoek instel. Die volgende oomblik het sy vriendin hom om hulp hoor roep. Sy het hom in ŉ plas bloed op die vloer gevind. Hy het ŉ steekwond in sy bors gehad,” het Swart gesê. Dit is nog nie bekend wat die motief vir die moord is en of enigiets uit die huis vermis word nie. Die ondersoek duur voort.